


Primjena Zakona o homologaciji vozila, sistema, sastavnih djelova vozila i posebnih tehničkih jedinica


     U „Službenom listu Crne Gore“ broj 94 od 02.07.2026. godine objavljen je Zakon o homologaciji vozila, sistema, sastavnih djelova vozila i posebnih tehničkih jedinica, koji je stupio na snagu 10.07.2026.godine. 
       Podzakonski propisi za sprovodenje ovog zakona donijeće se u roku od godinu dana od dana stupanja na snagu ovog zakona, s tim da će se do njihovog donošenja primjenjivati propisi donijeti na osnovu Zakona o bezbjednosti saobraćaja na putevima („Sl. list Crne Gore“ broj 33/12, 58/14, 14/17 i 66/19) ako nijesu u suprotnosti sa ovim zakonom. Danom stupanja na snagu ovog zakona prestaju da važe odredbe čl. 244, 245 i 246 Zakona o bezbjednosti saobraćaja na putevima („Službeni list CG" br. 33/12, 58/14, 14/17 i 66/19), kojima se do sada regulisala oblast homologacije vozila. Napominjemo da članovi 246a i 246b Zakona o bezbjednosti saobraćaja na putevima, koji se odnose na vrednovanje i upotrebu oldtajmera ostaju na snazi.
     Postupci provjere homologacione saobraznosti započeti prije dana početka primjene ovog zakona okončaće se po odredbama Zakona o bezbjednosti saobračaja na putevima („Službeni list CG" br. 33/12, 58/14, 14/17 i 66/19). Sertifikati, potvrde i saglasnosti izdati u postupku provjere homologacione saobraznosti do stupanja na snagu ovog zakona važe na period za koji su izdati.
    Ovim zakonom propisuju se uslovi, način i postupak homologacije svih novih vozila, sistema, sastavnih djelova vozila, posebnih tehničkih jedinica i mobilnih vanputnih mašina prilikom uvoza, modifikacije vozila, stavljanje na tržište , homologacione saobraznosti, i druga pitanja od značaja za stavljanje vozila na tržište.  
    Uvoznik u smislu ovog zakona je fizičko ili pravno lice sa sjedištem u Crnoj Gori i/ili Evropskoj uniji, koje stavlja na tržište vozilo, sistem, sastavni dio, posebnu tehničku jedinicu, dio ili opremu, koji su proizvedeni u trećoj zemlji.  Dakle, u pitanju su uvoznici koji mogu imati, pored sjedišta u Crnoj Gori, i sjedište u nekoj od država članica Evropske unije. Bez obzira na lokaciju sjedišta, prilikom uvoza novih ili polovnih vozila, uvoznik je dužan da posjeduje sertifikate izdate od strane Ministarstva saobraćaja ili Mašinskog fakulteta Univerziteta Crne Gore.
    Tijelo za homologaciju je i dalje Mašinski fakultet Univerziteta Crne Gore u Podgorici. Ukoliko dođe do izmjene u tom dijelu, Ministarstvo saobraćaja će obavijestiti Upravu carina.
     EU homologacija tipa je postupak je postupak kojim tijelo za homologaciju potvrđuje da tip vozila sistema, sastavnog dijela vozila ili posebna tehnička jedinica ispunjava odgovarajuće administrativne odredbe i tehničke zahtjeve.
     Nacionalna homologacija tipa je postupak kojim tijelo za homologaciju potvrđuje da tip vozila sistema, sastavnog dijela vozila ili posebna tehnička jedinica ispunjava odgovarajuće administrativne odredbe i tehničke zahtjeve utvrđene ovim zakonom i važenje takve homologacije je ograničeno samo na teritoriju Crne Gore.
    Sertifikat o odobrenju tipa vozila je dokument kojim tijelo za homologaciju potvrđuje da odobren tip vozila, sistem, sastavni dio ili posebna tehnička jedinica ispunjava odgovarajuće administrativne odredbe i tehničke zahtjeve.
    Sertifikat o usaglašenosti (COC) je dokument koji izdaje proizvođač kojim se potvrđuje da je proizvedeno vozilo usklađeno sa odobrenim tipom vozila i svim regulatornim aktima koji su važili u vreme njegove proizvodnje. 
   Sertifikat o homologacionoj saobraznosti je dokument kojim se potvrđuje da je tip vozila ili pojedinačno vozilo usklađeno sa odobrenim tipom vozila i svim tehničkim zahtjevima koji su važili u vrijeme njegove proizvodnje.
    Ovaj zakon primjenjuje se na motorna vozila kategorije M, N, L, T, C i U i njihova priključna vozila kategorije O i R, kao i zamjenjivu vučenu opremu kategorije S koja su konstruisana i proizvedena u jednoj ili više faza i namijenjena za upotrebu u drumskom saobraćaju, na sisteme, sastavne djelove i posebne tehničke jedinice, djelove i opremu koji su konstruisani i proizvedeni za ta vozila i njihova priključna vozila, kao i na motore sa unutrašnjim sagorijevanjem koji su ugrađeni ili su namenjeni za ugradnju u vanputne mobilne mašine.  


    Kategorija motornih vozila M znači kategorija vozila koja su konstruisana i namijenjena za prevoz putnika i njihovog prtljaga. Kategorije motornih vozila N znači kategorija vozila koja su konstruisana i namijenjena za prevoz tereta. Kategorija O znači kategorija priključnih vozila. Kategorija vozila L znači kategoriju motornih vozila sa dva, tri ili četiri točka, koja obuhvata bicikle sa motorom, mopede 
sa dva ili tri točka, motocikle sa dva ili tri točka, motocikle sa bočnom prikolicom, lake i teške putne četvorocikle (quad) i lake i teške poluzatvorene četvorocikle. Kategorije vozila T su traktori sa točkovima, vozila kategorije C su traktori sa gusjenicam ili kombinacijom točkova i gusjenica, dok su vozila kategorije R prikolice za traktore, a vozila kategorije S predstavljanju zamjenjivu vučenu opremu.
    Izuzeće od primjene:
    Zakon se ne primjenjuje na homologaciju pojedinačnih vozila kategorija L, T, C i S, pri čemu se pri dodjeli pojedinačnih odobrenja prihvata homologacija tipa vozila, sistema, sastavnih djelova vozila i posebnih tehničkih jedinica koje su izdate prema ovom zakon. Ne primjenjuje se na:
1) traktore kategorije T4.1 i T4.2 posebne namjene, prikolice kategorije R, vozila sa gusjenicama kategorije C i zamjenjivu vučenu opremu kategorije S za koje je proizvođač izabrao usklađivanje sa nacionalnim zahtjevima;
2) vojna vozila, odnosno vozila projektovana i izrađena ili prilagođena isključivo za vojnu upotrebu;
3) vozila čija najveća projektovana brzina nije veća od 6 km/h;
4) motorna, odnosno elektromotorna invalidska kolica;
5) vozila kojima isključivo upravljaju pješaci;
6) vozila namijenjena isključivo za sportska takmičenja na putevima; 
7) vozila konstruisana i izrađena za potrebe vojske, civilne zaštite, vatrogasnih službi, službi odgovornih za održavanje javnog reda i mira i službe hitne medicinske pomoći; 
8) vozila prvenstveno namijenjena za vanputnu upotrebu i konstruisana za upotrebu na neasfaltiranim površinama, osim u dijelu koji se odnosi na motore koji služe za njihov pogon kao i vozila koja spadaju u kategorije T i C; 
9) bicikla sa pedalama i dodatnim pogonom, opremljena pomoćnim elektromotorom sa najvećom trajnom nominalnom snagom manjom ili jednakom 250 W, čija se izlazna snaga prekida u trenutku prestanka pogona bicikla pedalama i progresivno smanjuje, a konačno prekida prije nego što brzina bicikla dostigne 25 km/h; 
10) samobalansirajuća vozila; 
11) vozila koja nisu opremljena najmanje jednim sjedećim mjestom;
12) vozila gdje je tačka R u poziciji na ili nižoj od 540 mm za kategorije vozila L1e, L3e i L4e ili ≤ 400 mm za kategorije L2e, L5e, L6e i L7e; 
13) zamjenljivu nošenu ili vučenu opremu koja je potpuno podignuta od podloge ili koja nema mogućnost zakretanja oko vertikalne ose kada se vozilo na koje je pričvršćena kreće putem; 
14) prototipove vozila koja se, na odgovornost proizvođača, upotrebljavaju na putu radi sprovođenja posebnog programa ispitivanja, pod uslovom da su posebno konstruisani i izrađeni za tu namjenu.
     Takođe, odredbe ovog zakona se ne primenjuju na motore sa unutrašnjim sagorijevanjem, koji se koriste za:
1) stacionarne mašine;
2) plovne objekte u pomorskom saobraćaju;
3) plovne ili plutajuće objekte;
4) pogon ili imaju pomoćnu svrhu na plovilima unutrašnje plovidbe, neto snage manje od 19 kW;
5) avione;
6) vozila za rekreaciju, osim motornih sanki, terenskih vozila i vozila sa uporedo postavljenim sjedištima;
7) vozila i mobilne mašine koji se isključivo upotrebljavaju ili se namjerava da se isključivo upotrebljavaju na takmičenjima;
8) pogon prenosivih vatrogasnih pumpi;




9) umanjene modele ili replike vozila ili mašina, koji se koriste u rekreativne svrhe, u razmjeri manjoj od originala i imaju neto snagu manju od 19 kW.

        Homologacija se sprovodi kao: 
     -postupak homologacije tipa, 
    - postupak homologacije pojedinačnog vozila
    - ili postupak provjere homologacione saobraznosti.
    Uvoznici mogu da stavljaju na tržište samo vozila, sisteme, sastavne djelove ili posebne tehničke jedinice i motore koji ispunjavaju uslove propisane ovim zakonom. Prije stavljanja na tržište uvoznik provjerava da li homologovano vozilo, sistem, sastavni dio ili posebna tehnička jedinica i motor imaju važeći sertifikat o EU homologaciji tipa, odnosno da sistem, sastavni dio, posebna tehnička jedinica i motor ima odgovarajuću oznaku homologacije tipa. Uvoznik je dužan da obezbijedi da vozilo prati odgovarajući sertifikat o usaglašenosti. Ako vozilo, sistem, sastavni dio ili posebna tehnička jedinica nije u skladu sa zahtjevima iz ovog zakona, odnosno ne odgovara svojoj homologaciji tipa, uvoznik ne može da stavi na tržište, dozvoli registraciju ni njihovo stavljanje u upotrebu do usklađivanja u skladu sa tim zahtjevima.
      Iz propisa proizilazi da nadležnosti ostaju iste kao i do sada, odnosno da postoji kontinuitet sa propisom koji je do sada regulisao oblast homologacije vozila, tako da Ministarstvo saobraćaja i dalje izdaje sertifikate o odobrenju tipa za provjeru homologacione saobraznosti, dok je Mašinski fakultet Univerziteta Crne Gore u Podgorici i dalje zadužen za izdavanje sertifikata o pojedinačnoj homologaciji. Prilikom uvoza novih i polovnih vozila, u carinskom postupku se i dalje prilažu “Sertifikat o homologaciji tipa” i “Sertifikat o pojedinačnoj homologaciji”.
     Kada je u pitanju “uvoz novih ili polovnih odnosno upotrebljavanih rezervnih djelova za automobile”, kao i do sada, neophodno je da svaki dio, uređaj i oprema odnosno sistem, sastavni djelovi i posebne tehničke jedinice, koji su predmet homologacije, posjeduju homologacionu oznaku i Ispravu o usaglašenosti ili dokument kojima se potvrđuje da su djelovi homologovani prema pravilnicima UN ECE ili Regulativama i Direktivama Evropske Unije, koji dokument navodi identičnu oznaku kojom je označen i dio na koji se odnosi. Dakle i u ovom dijelu  procedura ostaje ista, a sertifikate izdaju zvanične sertifikacione institucije u Evropske Unije i prate isporučenu robu.
    Kada je u pitanju „uvoz rezervnih dijelova”, koje uvoze fizička lica radi zamjene djelova na svojim vozilima, za koja se ne može naći dio koji je homologovan, kao i do sada, može se napraviti izuzetak i u tom slučaju dio, uređaj i oprema odnosno sistem, sastavni djelovi i posebne tehničke jedinice, ne mora biti praćen homologacionim dokumentom i to isključivo kao pojedinačni slučaj, pri čemu u sprovođenju carinske procedure obavezno treba priložiti važeću saobraćajnu dozvolu izdatu od nadležnog organa Crne Gore, za vozilo za koje se taj dio uvozi.
     Prilikom proizvodnje djelova, uređaja i opreme odnosno sistema, sastavnih djelova i posebnih tehničih jedinica, isti posjeduju ispravu o usaglašenosti, koja se dobija od proizvođača. U Crnoj Gori se za sada ne izdaju isprave o usaglašenosti, već je dovoljna isprava dobijena od strane proizvođača, odnosno koja prati dio ili dijelove koji se uvoze. Oznaka homologacije može biti postavljena na samom uređaju, dijelu, pakovanju ili tablici, odnosno specifikaciji.
     Sertifikati koje izdaju nadležno Ministarstvo i Univerzitet definisani su Pravilnikom o tehničkim zahtjevima za vozila koja se uvoze ili prvi put stavljaju na tržište u Crnoj Gori („Službeni list CG”, br. 5/2015, 63/2018, 10/2019 - Odluka US CG, 68/2020, 16/2021, 17/2024 - Odluka US CG i 43/2024). Isti su, kako je naprijed navedeno, u važnosti do donošenja novog podzakonskog propisa.
    Članovima 115 i 116 ovog zakona propisani su izuzeci od sprovođenja postupka homologacije.  Dakle, utvrđivanje homologacione saobraznosti vozila ne sprovodi se za (kao i u prethodnom propisu):
1) vozilo uvezeno za potrebe diplomatskog ili konzularnog predstavništva ili misije strane države, odnosno predstavništva međunarodne organizacije u Crnoj Gori, člana diplomatskog ili konzularnog predstavništva ili predstavništva međunarodne organizacije u Crnoj Gori, kao i člana njegove uže porodice, za vrijeme trajanja mandata;

   2) vozilo muzejske vrijednosti i starodobno vozilo (oldtajmer);
   3) vozilo kategorije M1, N1 i L koje je proizvedeno za evropsko tržište ili je registrovano u državi članici Evropske unije koje uvozi fizičko lice koje je neprekidno boravilo van Crne Gore najmanje tri godine, ako je bilo u njegovom vlasništvu ili u vlasništvu člana njegove uže porodice ili su ga koristili po osnovu ugovora o lizingu, najmanje jednu godinu prije useljenja ili povratka u Crnu Goru, koje se uvozi i za koje se podnese zahtjev u roku od 12 mjeseci od dana useljenja ili povratka;
   4) vozilo kategorije M1, N1 i L koje uvozi fizičko lice i koje nije proizvedeno za evropsko tržište, koje uvozi fizičko lice koje je neprekidno boravilo van Crne Gore najmanje tri godine, ako je bilo u njegovom vlasništvu ili u vlasništvu člana njegove uže porodice ili su ga koristili po osnovu ugovora o lizingu, najmanje jednu godinu prije useljenja ili povratka u Crnu Goru, koje se uvozi i za koje se podnese zahtjev u roku od 12 mjeseci od dana useljenja ili povratka i ima uređaje za osvjetljavanje puta, označavanje vozila i za davanje svjetlosnih znakova vozila u skladu sa ovim zakonom;
   5) vozilo koje uvozi lice sa prebivalištem ili boravištem u Crnoj Gori, stečeno po osnovu pravosnažnog sudskog rješenja o nasljeđivanju;
   6) specijalno ili radno vatrogasno vozilo M, N i O uz saglasnost državnog organa nadležnog za poslove zaštite i spašavanja;
   7) vojno vozilo, osim putničkog vozila;
   8) radne mašine ne starije od 30 godina;
   9) vozila koja se stavljaju na tržište, a nalazila su se u sistemu carinskog nadzora.
     U navedenim slučajevima Ministarstvo saobraćaja će na zahtjev stranke, dati saglasnost (u formi rješenja) da se ne sprovodi utvrđivanje homologacione saobraznosti vozila, a navedena saglasnost se prilaže u carinskom postupku.
     Takođe, kao i ranije postoje izuzeća od postupka utvrđivanja homologacione saobraznosti za vozila posebne namjene (član 116 zakona). Ministarstvo, na zahtjev pravnog ili fizičkog lica, može dati saglasnost da se prilikom uvoza ne sprovodi utvrđivanje homologacione saobraznosti za vozilo:
1) koje je specijalno konstruisano i ima posebnu namjenu;
   2) koje nije namijenjeno za kretanje na javnim putevima;
   3) za koje nije predviđen ili primjenjiv postupak homologacije vozila, opreme i sistema u skladu sa ovim zakonom i UNECE pravilnicima;
   4) donirano organima državne uprave i lokalne samouprave;
   5) konstruisano ili namijenjeno za sportska takmičenja;
   6) kategorije M1 i N1 posebno prilagođeno i opremljeno za upravljanje od strane lica sa invaliditetom ili vozilo koje je konstruktivno prilagođeno za pristup i smještaj invalidskim kolicima, pri čemu se pod konstuktivnom izmjenom vozila ne smatra samo ugradnja pristupne rampe.
     Saglasnost da se prilikom uvoza ne sprovodi utvrđivanje homologacione saobraznosti za vozila koja se koriste za komunalne svrhe, izdaje se privrednom društvu čiji je osnivač država ili lokalna samouprava.
     Propisano je da upravni nadzor nad pravnim licima u postupku homologacije obavlja Ministarstvo saobraćaja, a inspekcijski nadzor vrši inspekcija za homologaciju. 

